Osat (regija)
Osat je regija u srednjem Podrinju, koja obuhvata južni i istočni dio općine Srebrenica. Granicu na sjeveru predstavlja planina Ludmer, na istoku planinski masiv Crna Gora u Srbiji, na jugu planine Tara i Zvijezda i na zapadu planina Birač. Na ovom području, u Zemlji Kovačevića, postojala je istoimena srednjovjekovna župa, koja je zahvatala jugoistočni i istočni dio općine Srebrenica, jugoistočni dio općine Bratunac i sjeverozapadni i sjeverni dio općine Bajina Bašta u Srbiji. U širem smislu, današnje poimanje Osata obuhvata jugoistočnu teritoriju općina Srebrenica i Bratunac, dok u užem smislu obuhvata cjelokupno područje mjesnih zajednica Radoševići i Osatica i dijelove mjesnih zajednica Krnjići i Toplica. Većinski bošnjačka mjesta Osata su: Beširevići, Gladovići, Karačići, Klotjevac, Ljeskovik, Nogačevići, Osatica, Prohići, Radovčići, Rađenovići, Sulice, Tokoljak i Urisići.